Document ID: 32007D0346

ΑΠΌΦΑΣΗ ΤΗΣ ΕΠΙΤΡΟΠΉΣ
της 16ης Μαΐου 2007
σχετικά με την έγκριση παρέκκλισης, την οποία ζήτησε η Γαλλική Δημοκρατία κατ’ εφαρμογή της απόφασης 2006/804/ΕΚ για την εναρμόνιση του ραδιοφάσματος για συσκευές ραδιοσυχνικής αναγνώρισης (RFID) που λειτουργούν στη ζώνη υπερυψηλών συχνοτήτων (UHF)
[κοινοποιηθείσα υπό τον αριθμό Ε(2007) 2084]
[Το κείμενο στη γαλλική γλώσσα είναι το μόνο αυθεντικό]
(2007/346/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) (1), και ιδίως το άρθρο 4 παράγραφος 5,
την απόφαση 2006/804/ΕΚ της Επιτροπής, της 23ης Νοεμβρίου 2006, για την εναρμόνιση του ραδιοφάσματος για συσκευές ραδιοσυχνικής αναγνώρισης (RFID - radio frequency identification) που λειτουργούν στη ζώνη υπερυψηλών συχνοτήτων (UHF - ultra high frequency) (2), και ιδίως το άρθρο 3 παράγραφος 2,
Εκτιμώντας τα ακόλουθα:
(1)
Δεδομένου ότι η απόφαση 2006/804/ΕΚ επηρεάζει τη ζώνη των 865,6-867,6 MHz, η Γαλλία υπέβαλε αίτημα για μεταβατική παρέκκλιση από την εν λόγω απόφαση επειδή η ζώνη αυτή χρησιμοποιείται επί του παρόντος αποκλειστικά και απευθείας για εξοπλισμό που αφορά σκοπούς δημόσιας ασφάλειας και άμυνας, όπου δεν επιτρέπονται υψηλά επίπεδα εκπομπής σε συγκεκριμένη γεωγραφική περιοχή.
(2)
Η Γαλλία ζήτησε κατά συνέπεια να της δοθεί η δυνατότητα να περιορίσει τα επίπεδα εκπομπής στην εν λόγω ζώνη συχνοτήτων σε ορισμένες περιοχές κάτω από τα επίπεδα που ορίζει η απόφαση 2006/804/EK.
(3)
Η Γαλλία έχει παρουσιάσει επαρκή τεχνική αιτιολόγηση του αιτήματός της, συγκεκριμένα βάσει μελετών συμβατότητας της Agence Nationale des Fréquences και της CΕΡΤ, και λαμβάνοντας υπόψη παράγοντες επιβλαβών παρεμβολών μεταξύ RFID και στρατιωτικού εξοπλισμού, όπως ισχύς εκπομπής, πυκνότητα και κύκλος λειτουργίας.
(4)
Με το αίτημα επιδιώκεται η επίτευξη ελάχιστης προστασίας για στρατιωτικό εξοπλισμό χωρίς να επιβάλλονται περιττοί περιορισμοί όσον αφορά τη ζώνη συχνοτήτων ή τη γεωγραφική κάλυψη. Επηρεάζεται μόνον ένα πολύ περιορισμένο τμήμα της γαλλικής επικράτειας, δεν εμποδίζονται αδικαιολόγητα δραστηριότητες γύρω από αστικές περιοχές, ενώ όλες οι περιοχές που αφορά η παρέκκλιση είναι αγροτικές και δεν επικαλύπτουν μεγάλες πόλεις. Η ραδιοσυχνική αναγνώριση (RFID) θα συνεχίσει να επιτρέπεται στη χαρακτηρισμένη ζώνη, σε μειωμένο, ωστόσο, επίπεδο ισχύος. Γενικά, η παρέκκλιση δεν θα έχει σημαντικό πρακτικό αντίκτυπο στην εξάπλωση της τεχνολογίας RFID στη Γαλλία.
(5)
Ο περιορισμός θα πρέπει να παραμείνει εξαίρεση και να επιτρέπεται για περιορισμένη χρονική περίοδο. Μετά την πάροδο τριετίας, η Γαλλία θα υποβάλει έκθεση σχετικά με την εξέλιξη της τεχνολογίας και τη χρήση της από τις ένοπλες δυνάμεις της χώρας, καθώς και σχετικά με την εφαρμογή του περιορισμού. Στην έκθεση θα περιλαμβάνονται όλα τα γεγονότα και οι μετρήσεις που πραγματοποιήθηκαν κατά τη διάρκεια της τριετούς περιόδου.
(6)
Η Γαλλία επισήμανε ότι, μόλις εμφανιστεί νέα τεχνολογία, θα εγκρίνει νέο στρατιωτικό εξοπλισμό, συμβατό με τα επίπεδα εκπομπής της απόφασης 2006/804/ΕΚ. Δεδομένου του χρονικού διαστήματος που απαιτείται για την ανάπτυξη τεχνολογίας, η Γαλλία επεσήμανε ότι προτίθεται να ζητήσει ανανέωση της εν λόγω παρέκκλισης ανά τριετία, τουλάχιστον έως το 2020. Η παρέκκλιση διατηρεί, μολαταύτα, τον εξαιρετικό χαρακτήρα της και κάθε παράτασή της θα πρέπει να είναι δεόντως αιτιολογημένη και απαραίτητη.
(7)
Τα μέλη της επιτροπής ραδιοφάσματος δήλωσαν κατά τη διάρκεια της συνεδρίασης της επιτροπής, στις 4-5 Δεκεμβρίου 2006, ότι δεν έχουν αντίρρηση για την εν λόγω μεταβατική παρέκκλιση.
(8)
Ο περιορισμός που ζητήθηκε δεν καθυστερεί αδικαιολόγητα την υλοποίηση της απόφασης 2006/804/ΕΚ, ούτε προξενεί υπερβολικές διαφορές μεταξύ κρατών μελών όσον αφορά τον ανταγωνισμό ή τις κανονιστικές ρυθμίσεις. Το αίτημα είναι δικαιολογημένο και η χορήγηση μεταβατικής παρέκκλισης ενδείκνυται ώστε να διευκολυνθεί η υλοποίηση της απόφασης 2006/804/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την παρούσα απόφαση εγκρίνεται, υπό τους καθοριζόμενους όρους, το αίτημα που υπέβαλε η Γαλλία, με επιστολή της 23ης Φεβρουαρίου 2007 (SG/CDC/2007/A/1821), για τον περαιτέρω περιορισμό της ισχύος εκπομπής όσον αφορά τη χρήση της ζώνης συχνοτήτων των 865,6-867,6 MHz για συσκευές ραδιοσυχνικής αναγνώρισης (RFID) που λειτουργούν στην γαλλική επικράτεια, κατά παρέκκλιση της απόφασης 2006/804/ΕΚ.
Άρθρο 2
Στη ζώνη συχνοτήτων των 865,6-867,6 MHz, η μέγιστη ισχύς/ένταση πεδίου δεν υπερβαίνει τα 500 mW ενεργού ακτινοβολούμενης ισχύος (e.r.p.) στις περιοχές που καθορίζονται στο παράρτημα.
Άρθρο 3
Η Γαλλία πρέπει να υποβάλει, έως τις 30 Ιουνίου 2010, έκθεση σχετικά με την εφαρμογή της παρούσας απόφασης.
Άρθρο 4
Η ισχύς της παρούσας απόφασης λήγει στις 31 Δεκεμβρίου 2010.
Άρθρο 5
Η παρούσα απόφαση απευθύνεται στη Γαλλική Δημοκρατία.
Βρυξέλλες, 16 Μαΐου 2007.

Labels: 20
7
12
18
15